DA Den Europæiske Unions Tidende C 255/16

Offentliggørelse af ansøgning om godkendelse af en ændring i henhold til artikel 53, stk. 2, andet afsnit, i forordning (EU) nr. 1151/2012

(2015/C 255/08)

Europa-Kommissionen har godkendt denne mindre ændring i henhold til artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

ANSØGNING OM GODKENDELSE AF EN MINDRE ÆNDRING

Ansøgning om godkendelse af en mindre ændring i henhold til artikel 53, stk. 2, andet afsnit, i forordning (EU) nr. 1151/2012 (2)

»TROTE DEL TRENTINO«

EU-nr.: IT-PGI-0105-01330 — 28.4.2015

BOB ( ) BGB ( X ) GTS ( )

1. Ansøgende sammenslutning og legitim interesse

ASTRO - Associazione Troticoltori Trentini Via Guardini n. 73 38100 Trento ITALIEN e-mail: info@pec.confagricolturatn.it

2. Medlemsstat eller tredjeland

Italien

3. Afsnit i varespecifikationen, som berøres af ændringen

— ☐ Beskrivelse af produktet — ☐ Bevis for oprindelse — ☒ Produktionsmetode — ☐ Tilknytning — ☐ Mærkning — ☒ Andet (Opdatering af lovgivningen)

4. Type ændring(er)

— ☐ Ændring af varespecifikationen for en registreret BOB eller BGB, som betegnes som mindre i henhold til artikel 53, stk. 2, tredje afsnit, i forordning (EU) nr. 1151/2012, og hvor der ikke kræves ændring af det offentliggjorte enhedsdokument. — ☒ Ændring af varespecifikationen for en registreret BOB eller BGB, som betegnes som mindre i henhold til artikel 53, stk. 2, tredje afsnit, i forordning (EU) nr. 1151/2012, og hvor der kræves ændring af det offentliggjorte enhedsdokument. — ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og for hvilken der ikke er offentliggjort et enhedsdokument (eller lignende). — ☐ Ændring af varespecifikationen for en registreret GTS, som betegnes som mindre i overensstemmelse med artikel 53, stk. 2, fjerde afsnit, i forordning (EU) nr. 1151/2012.

5. Ændring(er)

Som følge af ikrafttrædelsen af Kommissionens forordning (EU) nr. 56/2013 (3) er det nødvendigt at tilføje punkt 3.3 til enhedsdokumentet. Det er nu tilladt at anvende forarbejdet animalsk protein fra ikke-drøvtyggere og foderblandinger indeholdende sådant forarbejdet protein i foderet til Trote del Trentino BGB. De fleste foderblandinger allerede indeholder sådanne råmaterialer. Det er derfor ikke rentabelt for dambrugerne at anskaffe og fodre fiskene med foderblandinger, som ikke indeholder spor af sådanne råmaterialer.

Følgende sætning tilføjes i punkt 3.3 i enhedsdokumentet.

Det er desuden tilladt at anvende forarbejdet animalsk protein fra ikke-drøvtyggere og foderblandinger indeholdende sådant forarbejdet protein.

Opdatering af lovgivningen

Henvisningerne til Rådets forordning (EF) nr. 510/2006 (4) erstattes af henvisninger til forordning (EU) nr. 1151/2012.

ENHEDSDOKUMENT

»TROTE DEL TRENTINO«

EU-nr.: IT-PGI-0105-01330 — 28.4.2015

BOB ( ) BGB ( X )

1. Betegnelse

»Trote del Trentino«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.7. Fisk, bløddyr, skaldyr, ferske, og produkter på basis heraf

3.2. Beskrivelse af produktet med betegnelsen i punkt 1

Den beskyttede geografiske betegnelse »Trote del Trentino« anvendes om laksefisk, som er opdrættet i det produktionsområde, der er angivet i punkt 4, og som tilhører arten regnbueørred (Oncorhynchus mykiss) (Walbaum). På markedsføringstidspunktet skal regnbueørrederne udvise følgende kendetegn: grønlig ryg med en lyserød stribe på begge sider, hvidlig bug, sorte pletter på krop samt ryg- og halefinne. Ved fisk med en vægt på indtil 500 g må fiskens konditionsfaktor være højst 1,25, og ved fisk med en vægt på mere end 500 g må konditionsfaktoren være højst 1,35. Kødets samlede fedtindhold må højst være 6 %. Det hvide eller laksefarvede kød er fast, fint og magert med en fin smag af fisk og en mild duft af ferskvand uden nogen form for mudderagtig bismag. Produktets indhold af smagsforringende stoffer skal være begrænset (geosminindhold under 0,9 mg/kg), og muskelfastheden skal have et maksimalt kraftniveau under kompression på mindst 4 N.

3.3. Foder (kun for produkter af animalsk oprindelse) og råvarer (kun for forarbejdede produkter)

Fodringen skal ske i overensstemmelse med den traditionelle og etablerede praksis. Det er grunden til, at de fodermidler, som anvendes, ikke må indeholde genmodificerede organismer og skal være behørigt certificeret i henhold til gældende lovgivning.

For at forbedre den typiske kvalitet ved produktet med den beskyttede geografiske betegnelse »Trote del Trentino« er anvendelsen af følgende råvarer tilladt:

1. korn, frø og deres produkter og biprodukter, herunder proteinkoncentrater

2. oliefrø og deres produkter og biprodukter, herunder proteinkoncentrater og olie

3. frø af bælgplanter og deres produkter og biprodukter, herunder proteinkoncentrater

4. mel af rodfrugter og disses produkter og biprodukter, herunder proteinkoncentrater

5. produkter og biprodukter af fisk og/eller skaldyr, herunder olier

6. søalgemel og afledte produkter

7. produkter baseret på blod fra ikke-drøvtyggere.

Det er desuden tilladt at anvende forarbejdet animalsk protein fra ikke-drøvtyggere og foderblandinger indeholdende sådant forarbejdet protein.

Foderrationen skal være sammensat på en sådan måde, at den dækker fiskenes behov på de forskellige trin i opdrætningsfasen.

Det er tilladt at anvende alle tilsætningsstoffer, der i gældende lovgivning er anerkendt som foderstoffer. Fiskekødets typiske laksefarve skal primært være opnået ved brug af karotenoidpigmentet astaxanthin og/eller naturlige karotenoider.

3.4. Specifikke etaper af produktionen, som skal finde sted i det afgrænsede geografiske område

Alle faser i opdrætningen fra ynglestadiet og ungfiskestadiet til den voksne regnbueørred og slagtning skal finde sted inden for det område, der er angivet i punkt 4.

3.5. Særlige regler vedrørende skiveskæring, rivning og emballering osv. vedrørende det produkt, som den registrerede betegnelse henviser til

Det forarbejdede produkt skal bringes i handelen i polystyrenbakker og/eller -kasser under plastfilm og/eller i vakuumposer og/eller poser med modificeret atmosfære. De ferske ørreder sælges i følgende tilberedninger: hel, renset, fileteret og/eller skåret i skiver.

De hele og/eller rensede fisk, der bringes i handelen, skal have en mindstevægt på 200 g. Ved fileterede og/eller skiveudskårne produkter er mindstevægten 90 g.

3.6. Særlige regler for mærkning af det produkt, den registrerede betegnelse henviser til

På hver pakning skal med letlæselig, uudslettelig skrift, der tydeligt adskiller sig fra andre oplysninger, være anført »Indicazione Geografica Protetta« (Beskyttet geografisk betegnelse) eller forkortelsen »IGP« (BGB).

Disse oplysninger skal være oversat til det sprog, der tales i det land, hvor produktet bringes i handelen. Der må ikke anføres andre oplysninger end de udtrykkeligt foreskrevne.

Hver pakning skal meget tydeligt på etiketten eller på selve emballagen være mærket med nedenstående logo. Alternativt er anvendelsen af logoet i gråtoner tilladt.

På hver enkelt etikette eller pakning skal ligeledes være påført EU-logoet for produkter med beskyttet geografisk betegnelse. På etiketten eller på en særskilt etiket skal producentens og/eller produktionspartiets referencenummer eller -kode være angivet.

4. Præcis afgrænsning af det geografiske område

Området, hvor produktet med den beskyttede geografiske betegnelse »Trote del Trentino« produceres, udgøres af hele den selvstændige provins Trento samt kommunen Bagolino i provinsen Brescia. Det afgrænsede geografiske område omfatter således Trentos vigtigste vandløb samt sidedale og bifloder.

5. Tilknytning til det geografiske område

Produktionsområdet er dannet gennem overlejring af flere glaciale og fluviale erosionscyklusser. Morfologisk set er det et overvejende skovbevokset areal med mere eller mindre dybe dale, der indskærer sig i varierende dybder i den geologiske undergrund og udgør alle afvandingsområderne i det afgrænsede geografiske område. I produktionsområdet for »Trote del Trentino« hersker et klima, der er typisk for alpeområder, med rigelige nedbørsmængder, der i vintermånederne ofte falder som sne, og kølige temperaturer selv om sommeren. Det permanente is- og snelag, der findes i området, leverer alt vandet til ørredproduktionen. De klimatiske og hydrogeologiske forhold i det angivne område, som ikke kan flyttes eller efterlignes, tilfører »Trote del Trentino« de egenskaber, der gør den særegen. Trentos vandkilder har en kemisk sammensætning med et ringere indhold af mikronæringsstoffer (magnesium, natrium og kalium) end gennemsnittet i Europa og er et miljø, som er særdeles gunstigt for regnbueørredernes udvikling. De vandløb, som forsyner Trentos ørredopdrætningsanlæg, er af fremragende biologisk kvalitet med EBI-værdier (Extended Biotic Index) på over 8, hvilket svarer til kvalitetsklasse I eller II.

Ansøgningen om anerkendelse af den beskyttede geografiske betegnelse »Trote del Trentino« begrundes med, at det pågældende produkt adskiller sig fra andre produkter i samme kategori i kraft af dets meget lave konditionsfaktor og lavere fedtindhold. Kødet er desuden fast, fint og magert med en fin smag af fisk og en mild duft af ferskvand uden nogen form for mudderagtig bismag, der ofte kendetegner opdrættet ørred.

De særlige egenskaber ved »Trota del Trentino« hænger direkte sammen med det anvendte vand, som findes i området i rigelige mængder takket være de permanente sne- og islag i området, og som er kendetegnet ved en høj iltningskapacitet, en fremragende kemisk, fysisk og biologisk kvalitet samt en lav middeltemperatur, der fra november til marts normalt ligger under 10 °C.

Vandet i floderne og vandløbene er koldt og næringsfattigt, og det bevirker, at fiskene vokser langsomt. Det reducerer produktionen, men forbedrer fiskekødets kvalitet, fordi det får en lav konditionsfaktor og et lavere fedtindhold. Takket være adgangen til rigelige vandressourcer og terrænets hældning udnytter de fleste opdræt af ørred i Trento niveauforskelle mellem forskellige bassiner, hvorved der sker en naturlig iltning af vandet. Den gode vandkvalitet bremser udviklingen af alger og uønskede mikroorganismer og deres stofskifteprodukter, som kan give fiskene en bismag, ikke mindst af mudder, på grund af for meget geosmin.

De klimatiske forhold i området i samspil med menneskeligt input i form af opdræt og forvaltning af fiskebrug knytter »Trote del Trentino« sammen med det geografiske produktionsområde.

Opdræt af »Trote del Trentino« er en gammel praksis med en lang tradition, som i årenes løb har forankret sig i området. Fiskeopdræt i bassiner startede i det 19. århundrede med fiskeopdrætsanlægget i Torbole, som blev opført i 1879 med det formål at udbrede fiskeopdræt i regionen og opbygge en bestand af regnbueørreder i de offentlige vandområder. Herefter fulgte de første private fiskebrug i Predazzo i 1891, i Giustino i 1902 og i Tione i 1926, og siden kom utallige andre til efter anden verdenskrig. Disse fiskebrug har i årenes løb haft deres egne opdrætsanlæg og har regelmæssigt indført nye stammer fra andre brug eller fra vildtlevende bestande og derved overført de særlige egenskaber ved det opdrættede produkt til senere ørredgenerationer.

Traditionen udmøntede sig konkret i 1975 med grundlæggelsen af foreningen af trentinske lakseopdrættere (Associazione dei Troticoltori Trentini). Foreningen har spillet en vigtig rolle i arbejdet med at videreføre ørredopdræt i produktionsområdet, således at betegnelsen »Trote del Trentino« gennem anvendelsen af betegnelsen på regninger, etiketter og reklamemateriale er blevet fast sprogbrug i handelssammenhæng og i daglig sprogbrug.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

De italienske myndigheder indledte den nationale indsigelsesprocedure ved at offentliggøre forslaget om ændring af den beskyttede geografiske betegnelse »Trote del Trentino« i Gazzetta Ufficiale della Repubblica Italiana (det italienske statstidende) nr. 52 af 4. marts 2015.

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til det italienske landbrugsfødevare- og skovministeriums hjemmeside (www.politicheagricole.it) og klikke på »Prodotti DOP IGP« (øverst til højre), derefter på »Prodotti DOP IGP STG« (i venstre side) og til sidst på »Disciplinari di Produzione all'esame dell'UE«.

(1) EUT L 179 af 19.6.2014, s. 17.

(2) EUT L 343 af 14.12.2012, s. 1.

(3) EUT L 21 af 24.1.2013, s. 3.

(4) EUT L 93 af 31.3.2006, s. 12.